ΓΡΑΠΤΗ ΕΡΩΤΗΣΗ E-3029/02

υποβολή: Concepci Ferrer (PPE-DE) προς την Επιτροπή

(23 Οκτωβρίου 2002)

Θέμα: Διώξεις καθολικών στην Ρωσία

Ηπηρεσία που είναι αρμόδια επί των Εξωτερικών Σχέσεων του Πατριαρχείου της Μόσχας απεφάσισε να αρνηθεί στην Καθολική Εκκλησία το δικαίωμα να κηρύσσει το Ευαγγέλιο στα εδάφη που εξαρτώνται από το εν λόγω Πατριαρχείο, αφού κατηγόρησε την Εκκλησία της Ρώμης ότι ασκεί προσηλυτισμό.

Διαθέτει η Επιτροπή λεπτομερέστερη ενημέρωση σχετικά με την απόφαση αυτή η οποία συνιστά σαφή παραβίαση της ελευθερίας της σκέψης και των θρησκευτικών πεποιθήσεων·

Σκοπεύει η Επιτροπή να προβεί σε κάποια ενέργεια προς τις ρωσικές αρχές προκειμένου να εγγυηθούν ότι στην Ρωσία γίνονται σεβαστές οι ελευθερίες της σκέψης και των θρησκευτικών πεποιθήσεων·

Απάντηση του κ. Patten εξ ονόματος της Επιτροπής

(28 Νοεμβρίου 2002)

Η Επιτροπή αναφέρεται στην απάντηση που έδωσε στην προφορική ερώτηση H-688/02 του κ. Gil-Robles Gil-Delgado κατά την ώρα των ερωτήσεων στη σύνοδο του Κοινοβουλίου τον Οκτώβριο του 2002(1).

Η Επιτροπή δεν γνωρίζει τη λήψη μιας τέτοιας απόφασης από το τμήμα εξωτερικών σχέσεων του Πατριαρχείου της Μόσχας. Ωστόσο, η Επιτροπή έχει πλήρη επίγνωση της παρούσας δύσκολης κατάστασης που αντιμετωπίζουν οι καθολικοί και άλλες θρησκευτικές ομάδες στη Ρωσική Ομοσπονδία.

Σχετικά με αυτό, η Επιτροπή συμμερίζεται πλήρως την ανησυχία του Αξιότιμου Μέλους όσον αφορά πρόσφατους περιορισμούς της θρησκευτικής ελευθερίας που πλήττουν την καθολική εκκλησία και άλλες εκκλησίες στη Ρωσία. Από τον Απρίλιο 2002, τουλάχιστον πέντε καθολικοί ιερείς (τρεις Πολωνοί, ένας Ιταλός και ένας Σλοβάκος) απελάθηκαν από τη Ρωσία μετά από απόφαση του Βατικανού να αναβαθμίσει τις τέσσερις προσωρινές εκκλησιαστικές δομές στη Ρωσία σε μόνιμες ρωμαιοκαθολικές επισκοπές. Άλλες εκκλησίες αποτέλεσαν επίσης στόχο περιορισμών, περιλαμβανομένου ενός Σουηδού διαμαρτυρόμενου ιερέα και ορισμένων διαμαρτυρόμενων ιεραποστόλων οι οποίοι απελάθηκαν επίσης. Επιπλέον, το 2001 το παράρτημα του Στρατού της Σωτηρίας στη Μόσχα διαλύθηκε, το γραφείο των Μαρτύρων του Ιαχωβά στη Μόσχα έχει εμπλακεί σε δικαστική διαδικασία η οποία διαρκεί τέσσερα έτη και η οποία μπορεί να οδηγήσει στο κλείσιμο του γραφείου στη Ρωσία, και το τμήμα του Υπουργείου Δικαιοσύνης στη Μόσχα κατέθεσε πρόσφατα αγωγή κατά μιας ένωσης που ανήκει στους Πεντηκοστιανούς. Οι περιορισμοί αυτοί δεν μπορούν να εναρμονιστούν εύκολα με τις δεσμεύσεις που ανέλαβε η Ρωσία στον τομέα των δικαιωμάτων του ανθρώπου. Συγκεκριμένα, η κοινή δήλωση της τελευταίας συνόδου Ευρωπαϊκής Ένωσης-Ρωσίας που πραγματοποιήθηκε στη Μόσχα (στις 29 Μαΐου 2002), θέτει ως κοινό στόχο την ενίσχυση μιας κοινωνίας που βασίζεται στο σεβασμό των δημοκρατικών αρχών και των δικαιωμάτων του ανθρώπου.

Στο πλαίσιο του εντατικού πολιτικού διαλόγου με τη Ρωσία, η Ένωση εξέφρασε επανειλημμένως τις ανησυχίες της όσον αφορά την θρησκευτική ελευθερία στη Ρωσία. Σε αυτό το πλαίσιο, η Επιτροπή θα εξακολουθήσει να προωθεί ενεργά την αρχή της θρησκευτικής ελευθερίας ως τμήμα του διαλόγου της με τις ρωσικές αρχές για θέματα που αφορούν τα δικαιώματα του ανθρώπου. Επιπλέον, η Επιτροπή θα εξακολουθήσει να προβάλει το μήνυμα ότι η αποτελεσματική εταιρική σχέση που προσπαθούν να εδραιώσουν η Ένωση και η Ρωσία πρέπει απαραίτητα να βασίζεται σε μια σειρά βασικών θεμελιωδών αξιών, που περιλαμβάνει το σεβασμό των δικαιωμάτων του ανθρώπου. Σύμφωνα με τις σημαντικές διεθνείς και ευρωπαϊκές συμβάσεις για τα δικαιώματα του ανθρώπου που κύρωσε η Ρωσία, ο εν λόγω σεβασμός των δικαιωμάτων του ανθρώπου και των θεμελιωδών ελευθεριών περιλαμβάνει τη θρησκευτική ελευθερία ή την ελευθερία της πίστης. Παράλληλα, η προώθηση των δικαιωμάτων του ανθρώπου στη Ρωσία θα εξακολουθήσει να αποτελεί προτεραιότητα στο πλαίσιο της Ευρωπαϊκής Πρωτοβουλίας για τη Δημοκρατία και τα Δικαιώματα του Ανθρώπου (EIDHR). Η Ρωσία συγκαταλέγεται μεταξύ των χωρών-στόχων που ορίστηκαν για την περίοδο 2002-2004.

(1) Απάντηση στην προφορική ερώτηση, 22.10.2002.